బి.ఎస్.రాములు

బి.ఎస్.రాములు నవలాకారుడు, కథకుడు. వర్ధమాన కథకుల కోసం ఎన్నో వర్క్‌షాపులు నిర్వహించాడు. ఆధునిక సమాజంలో సాహిత్యాన్ని, సమాజాన్ని రెంటినీ అంతే సీరియస్‌గా అధ్యయనం చేయడం రాములు ప్రత్యేకత. రాములును 2016 అక్టోబరు 22న తెలంగాణ రాష్ట్ర బీసీ కమిషన్ తొలి చైర్మన్‌గా తెలంగాణ ముఖ్యమంత్రి కల్వకుంట్ల చంద్రశేఖర్ రావు నియమించారు.

జీవిత విశేషాలు
బి.ఎస్‌.రాములు కరీంనగర్ జిల్లా, జగిత్యాలలో 1949, ఆగస్టు 23 న జన్మించారు. అయన తల్లిదండ్రులు నారాయణ, లక్ష్మిరాజు . తండ్రి బొంబాయి బట్టలమిల్లు కార్మికునిగా పనిచేసేవారు. తన బాల్యంలోనే తండ్రి మరణించటంతో ఆయన తల్లి బీడీలు చుడుతూ వచ్చే అణా పైసలతో కుటుంబ పోషణం చేస్తుంటే తన లేతహృదయం తీవ్రంగా స్పందించేది. రజాకార్ల గురించి చదివిన రాములు, మతపరమైన విశ్వాసాలతో చెలరేగిన ఆందోళనలను ప్రత్యక్షంగా చూశారు. జగిత్యాల మార్కజీ పాఠశాల విద్య పూర్తిచేశారు. చందమామ, బాలమిత్ర వంటి పత్రికల్లో రచనలు విస్తృతంగా చదివారు. బాలసాహిత్యం నుంచి ప్రేరణ పొందిన రాములు 1963-64 ప్రాంతాల్లో తొమ్మిదో తరగతి చదువుతున్నపుడే చిన్న చిన్న రచనలు వ్రాసేవారు. పాఠశాల ప్రత్యేక సంచిక 'స్రవంతి'లో అవి అచ్చయినవి. అయితే 1968లో 'బాలమిత్ర' జనవరి సంచికలో 'జగిత్యాల కథ' పేరుతో ఆయన తొలి రచన అచ్చయినది. ఆ రచన ఆయనను బయటి ప్రపంచానికి రచయితగా పరిచయం చేసింది.

ఆయన సాంస్కృతిక అతివాద భావజాల ఆకర్షణకు లోనై సంస్కృతీకరణను విశ్వసించారు. అందువలన ఆయన 1967 నుంచి 1972 వరకు ఆర్.ఎస్.ఎస్. ముఖ్య శిక్షక్ గా పనిచేశారు. ఆయన ఎదిగేకొద్దీ జీవితంలో లోతు పాతుల్ని, వివిధ వాదాల్ని అవగతం చేసుకొన్నారు. విప్లవవాదం, దళిత వాదం, స్త్రీ వాదం వంటి ఏ ఒక్కవాదమో కాక అన్ని వాదాల్ని అవగతం చేసుకొని అవి ప్రవచించే మానవాభ్యుదయ లక్ష్యాన్ని పట్టుకొన్నారు. ఆయన సాహిత్య సమావేశాలు, సభలు, సదస్సులు నిర్వహిస్తూ చైతన్యం కోసం కృషిచేశారు. నిరుపేద ప్రజల ఉద్ధరణకు పనికొచ్చే పనిచేయాలని సంకల్పించిన రాములు జిల్లాస్థాయిలో పౌరహక్కుల సంఘం, అంబేద్కర్‌ సంఘాలు, విప్లవ సంఘాలలో సభ్యత్వం పొంది ఆ దిశగా కృషి ప్రారంభించారు. 1980లో 'విరసం' లో సభ్యత్వం పొందారు. 1983లో పౌరహక్కుల సంఘం జిల్లా కార్యదర్శి అయ్యారు. 1984-88ల మధ్య రాడికల్‌ యువజన సంఘం రాష్ట్ర ప్రధాన కార్యదర్శి అయ్యారు.అయితే ఆ కాలంలోనే ఆయన గద్దర్, వరవరరావు, సంజీవ్‌ తదితరులతో కలసి అఖిలభారత పర్యటనకు వెళ్లడమేకాక అజ్ఞాతవాసంలోకి వెళ్లవలసి వచ్చింది. ఆయన 1980 దశకమంతా ముమ్మరమైన ప్రజాజీవిత ఆచరణలో చాలా సన్నిహితుడయ్యాడు. 1985-89 నిర్బంధకాలంలో, ఆ నిర్బంధాన్ని ప్రచారం చేయడానికి దేశవ్యాప్తంగా తిరిగిన బృందం సభ్యుడిగా, అజ్ఞాత కార్యకర్తగా పనిచేశాడు. 1990లో తిరిగి బహిరంగ జీవితంలోకి వచ్చారు. 1992లో ఆంధ్రప్రదేశ్‌ దళిత రచయితల, కళాకారుల, మేధావుల ఐక్యవేదికను ఏర్పాటుచేశారు. దానికి వ్యవస్థాపక అధ్యక్షులయ్యారు.

కథకుడిగా
కథకుడిగా ఆయన తెలంగాణా ప్రజల దీనస్థితిని అక్షరీకరించారు. కాలువ మల్లయ్య రాములు కథల్ని మూడు భాగాలుగా వర్గీకరించారు. 
 విప్లవ సాహిత్య అవగాహనలో భాగంగా 1990 దాకా రాసిన కథలు 
 తాత్విక సైద్ధాంతిక గ్రంథాలు రాసిన గాఢతతో రాసిన దళిత, బహుజన స్త్రీవాద కథలు. 
 సామాజిక, ఆర్థిక, రాజకీయ, చారిత్రక, మానవ సంబంధాల కథలు.

రాములు 175 కి పైగా కథలు రాశారు. ఆరు నవలలు, నూటయాభై సిద్ధాంత వ్యాసాలు, అన్నీ సాహిత్య వ్యాసాలు, పది తాత్విక గ్రంథాలు రాశారు. పాలు, చదువు, స్మృతి, మమతలూ- మానవ సంబంధాలు, వేపచెట్టు వంటి కథల సంపుటాలు, బతుకు పోరు వంటి నవలలు ఆయనకి బాగా పేరుతెచ్చాయి. జ్ఞానం పుట్టుక, బీసీలు ఏంచేయాలి, నెనెవరు గతి తర్క తత్వ దర్శన భూమిక, బహుజన తత్వం, ప్రేమంటే ఏమిటి?, భౌతిక వాద ప్రాపంచిక దృక్పథం, బీసీ, ఎస్సీ, ఎస్టీ విద్యార్థి యువజనులారా వంటి తాత్విక గ్రంథాలు, సమగ్ర సామాజిక కథ, కథలబడి - కథా సాహిత్య అలంకార శాస్త్రం వంటి రచనలు చేశారు. ఇంకా ఉద్యమకథలు, తెలంగాణా వ్యాసాలు, కన్యాశుల్కాన్ని ఎలాచూడాలి, సాహిత్య చరిత్రను కొత్తచూపుతో ఎలా తిరగరాయాలి? సాహిత్య చరిత్రను కొత్త చూపుతో ఎలా తిరగరాయాలి? పాట పుట్టుక, దళిత సాహిత్య చరిత్రను ఎలా అధ్యయనం చేయాలి, సాహిత్యంలో సమాజ అన్వేషణ వంటి గ్రంథాలెన్నో రాశారు.

 సాహితీ పురస్కారాలు 
విశాల సాహితీ పురస్కారాలను ఇప్పటివరకు ఓ ముప్ఫై మంది కథల సంపుటాలకు ప్రదానం చేయడం విశేషం. వీరికథలు పాలు, బడి, సహజాతాలును ఆంధ్ర విశ్వవిద్యాలయం ఎం.ఎ తెలుగులో పాఠ్యాంశాలుగా నిర్ణయించింది. పాలు కథ కాకతీయ విశ్వవిద్యాలయంలో ఎం.ఎ విద్యార్థులకి పాఠ్యాంశంగా ఉంది. 'సదువు'కథ గ్రూప్‌-1 సర్వీసెస్‌ వారికి తెలుగు పరీక్షల్లో పాఠ్యాంశమైంది. బి.ఎస్‌.రాములు, కథకుడిగా హేతువాదిగా పొట్టిశ్రీరాములు తెలుగు విశ్వవిద్యాలయం పురస్కారాలు అందుకొన్నారు. దాశరథి రంగాచార్య పురస్కారం, కొండా లక్ష్మణ్ బాపూజీ ఫౌండేషన్‌ పురస్కారం, పాల్కురికి సోమన పురస్కారం వంటి వెన్నో పొందారు.

తెలంగాణ తల్లి రూపకల్పన

2007లో తెలంగాణ తల్లి రూపకల్పన జరిగింది. 1996 నుంచి తెలంగాణ చరిత్ర, సంస్కృతి, భాషను వెలికి తీస్తూ ఉద్యమ కార్యాచరణ కొనసాగింది. ఈ క్రమంలో తెలంగాణ తల్లి క్యాలండర్లు, విగ్రహాలు రూపొందించారు.

స్వర్ణ కంకణాలు

టీఆర్‌ఎస్, కేసీఆర్ నాయకత్వంలో జరిగిన తెలంగాణ సంబురాల సందర్భంగా 2007లో తెలంగాణ తల్లి రూపకల్పన చేసినందుకు నిజాం కాలేజీ, హైదరాబాద్‌లో బంగారు గండపెండేరంతో సత్కారం జరిగింది.

డా. పి. యశోదారెడ్డి స్మారక తొలి పురస్కారంగా స్వర్ణ కంకణం లభించింది. తేది: 4-11-2008.

అవార్డులు, పురస్కారాలు, సత్కారాలు

1991 ఏప్రిల్‌లో అంబేద్కర్ శత జయంతి సందర్భంగా ఆంధ్రప్రదేశ్ సాంఘిక సంక్షేమ శాఖ ఆధ్వర్యంలో పబ్లిక్ గార్డెన్స్‌లోని ఇందిరా ప్రియదర్శిని హాలులో పురస్కారం అందింది.

1992లో దాశరధి రంగాచార్య పురస్కారం అందుకుంది. బి.ఎస్. రాములు – శ్యామల దంపతులకు సత్కారం జరిగింది.

1993లో ఆచార్య కొండా లక్ష్మణ్ బాపూజీ పురస్కారం లభించింది.

1993లో తెలుగు విశ్వవిద్యాలయం నుంచి త్రిపురనేని రామస్వామి చౌదరి స్మారక హేతువాద పురస్కారం అందింది.

షోలాపూర్‌లో పద్మపీఠం పురస్కారం లభించింది.

2002లో “మమతలు – మానవ సంబంధాలు” కథల సంపుటికి ఉత్తమ కథల పురస్కారం వచ్చింది.

వీరి రచనలపై ఆరు ఎం.ఫిల్ పరిశోధనలు పూర్తయ్యాయి. రెండు పి.హెచ్‌డీ పరిశోధనలు జరిగాయి. అవి పుస్తకాలుగా వెలువడ్డాయి. మరికొన్ని పరిశోధనలు కొనసాగుతున్నాయి.

విహారి రచించిన “నవ్యకథా శిల్పి బి.ఎస్. రాములు” అనే విశ్లేషణ గ్రంథం ప్రచురితమైంది.https://www.sundarayya.org/navaya-kathaaasailapaibai-esa-raaamaulau-kathaaa-vaisalaeesana

బి.ఎస్. రాములు సాహిత్య సమాలోచన జాతీయ సెమినార్ పత్రాలు ప్రచురించబడ్డాయి.

“బతుకుపోరు” నవలపై రెండు ఎం.ఫిల్ పరిశోధనలు జరిగాయి. నలభైకు పైగా వ్యాసాలు, సెమినార్ పత్రాలు వెలువడ్డాయి.

“సామాజిక తత్వవేత్త, మహామహోపాధ్యాయ బి.ఎస్. రాములు జీవిత రేఖలు” పుస్తకం డా. మొయిలి శ్రీరాములు రచనగా 2024లో ప్రచురితమైంది.

“బి.ఎస్. రాములు జీవితం – సాహిత్యం” గ్రంథం డా. పత్తిపాక మోహన్ రచించారు.

“బి.ఎస్. రాములు జీవితం – సంక్షిప్త పరిచయం” పుస్తకం బి. నర్సన్ రచించారు.

“సామాజిక తత్వవేత్త, మార్గదర్శి బి.ఎస్. రాములు” గ్రంథం కరీం రచించారు.

పత్రికల్లో అనేక సమీక్షలు ప్రచురితమయ్యాయి.

వివిధ ప్రక్రియల్లో 120 పుస్తకాలు వెలువడ్డాయి.

300కు పైగా పుస్తకాలకు ముందుమాటలు రాశారు.

50వ జన్మదిన సంచిక, షష్ఠిపూర్తి సంచిక, 70వ జన్మదిన సంచికలు ప్రచురితమయ్యాయి.

మూలాలు

ఇతర లింకులు

వర్గం:తెలుగు రచయితలు
వర్గం:1949 జననాలు
వర్గం:కరీంనగర్ జిల్లా హేతువాదులు
వర్గం:జీవిస్తున్న ప్రజలు
వర్గం:తెలంగాణ కార్పొరేషన్ మాజీ చైర్మన్లు